Hrvatski savez za rijetke bolesti **traži volontere** na projektu pod nazivom **"ŽENSKI STAV ZA SUSTAV! Sveobuhvatna podrška i osnaživanje žena s izazovima rijetkih bolesti"**, financiran od strane Fonda za aktivno građanstvo u Hrvatskoj. Cilj projekta je sveobuhvatna podrška ženama oboljelima od rijetkih bolesti koje su zbog svoje dijagnoze često marginalizirane i diskriminirane.

Jedna od projektnih aktivnosti je i **angažiranje studenata pomagačkih zanimanja** (psihologija, edukacijsko-rehabilitacijski fakultet, socijalni rad i medicina) – za pomaganje i podršku socijalnom uključivanju i osnaživanju ranjivih skupina.

Svaki će volonter pružati podršku (psihološku, socijalnu, informacijsku) dvjema korisnicama telefonskim putem, svakoj po sat vremena tjedno, što u konačnici iziskuje oko 2 sata volontiranja na tjedan. Volonteri će kroz redovite sastanke i informativne materijale biti educirani o načinu rada s korisnicima te će kroz međugeneracijski prijenos znanja i iskustva interdisciplinarnog tima stručnjaka steći kompetencije u radu s ranjivim skupinama.Po završetku projekta, volonteri će dobiti Potvrde o volontiranju/ volonterske knjižice, Potvrde o kompetencijama stečenim volontiranjem.

Obzirom da je praktičan rad važan aspekt svakog pomagačkog zanimanja, **pozivamo studente diplomskog studija psihologije da se prijave za volontiranje** i svojim angažmanom doprinesu ne samo jačanju položaja ranjivih skupina u društvu nego i steknu kompetencije pod vodstvom našeg stručnog multidisciplinarnog tima.

Vjerujemo da jačanjem kapaciteta aktivnog građanstva možemo doprinijeti stvaranju boljeg društva.

Svi zainteresirani mogu se prijaviti na e-mail rijetke.bolesti@gmail.com, a za dodatne upite javite se našoj psihologinji Sanji Diosy na broj telefona 099/659-6275.